Фи гъащIэр фи IэкIэ фымыкъутэж!
Къэрал кIуэцI IуэхухэмкIэ министру КъБР-м щыIэ Васильев С. В. щIалэгъуалэм зэрызахуигъазэр
Къэбэрдей-Балъкъэрыр нобэ гъэунэхуныгъэ хьэлъэхэм хэтщ. Республикэм щыIэ щытыкIэр нэхъри зэкIэлъымыкIуэ зэращIыным хущIэкъу къарухэм яхузэфIэкI къагъанэркъым цIыхухэр ягъэгужьеин, къапэщыт социально-экономикэ Iуэху мытыншхэр гъэзэщIэным ахэр трагъэщхьэрыукIын папщIэ.
Хабзэхъумэ органхэр зэкъуэту зэрызэдэлэжьам и фIыщIэкIэ, КъБР-м щыIэ щэхурылажьэ террорист бандэ гупхэр зэгъэуIуауэ, зэхащIыхьа щIэпхъаджагъэхэмкIэ цIэрыIуэ цIыху пыухыкIахэм я унафэм щIэту зэрыщытар зэтекъута хъуащ. Лейзехьэ нэхъ цIэрыIуэхэр, абыхэм террористхэм я идеологхэри яхэту, зэтраукIащ е къаубыдащ. Къэнар зэкъуэуда хъуа гуп щхьэхуэхэрщ. Абы къыхэкIыу экстремистхэм я къызэгъэпэщакIуэхэмрэ абыхэм ахъшэкIэ защIэзыгъакъуэхэмрэ иджыпсту нэхъыбэу зыпэщIэхуэр бандэ гупхэм цIыху нэхъыбэ къыхэшэнырщ икIи абы папщIэ псом япэ тегъэщIапIэ ящIыну я мурадыр лэжьапIэншэу, зыщыгугъышхуэни ямыIэу къуажэхэм щыпсэу щIалэхэрщ.
Япэм зыгуэрхэр къэралым IэщэкIэ пэщIэувэным теухуа псалъэмакъхэмкIэ къыдахьэхыфу щытамэ, иджыпсту дэтхэнэми нэгъэсауэ къыгуроIуэ: террористхэм уахыхьэмэ, щыхупIэм утеувауэ аращ, абы щыгъуэ унагъуэр, адэ-анэр насыпыншагъэм хыбодзэ, уэри цIыху тэмэму упсэунымкIэ хэкIыпIэ къыпхуэнэжыркъым.
Зэрыхабзэщи, япэ щIыкIэ хэгъэзыхьыныгъэ гуэр щымыIэ хуэдэу кърагъажьэ: зыгуэрым хъуржын иратыжыну, цIыху пыухыкIа гуэрым кIэлъыплъыну, зыгуэрым шхын къыхуащэхуну е машинэкIэ ямыцIыху гуэр здэкIуэм нагъэсыну йолъэIу, апхуэдэурэ, щIалэхэр езыхэр зытеува гъуэгур къагурыIуэжыну хунэмыс щIыкIэ, къэгъазэ ямыIэжу щIэпхъаджагъэм хаша мэхъури, жылагъуэми законми япэщIэувауэ къыщIедзыж.
Къэбэрдей-Балъкъэрым цIыху дахэхэр, щIэныгъэшхуэ зиIэхэр щопсэу. Абыхэм ящыщ куэдым дуней псом я цIэр щагъэIуащ иджырей инновацэ технологиехэм зегъэужьынымкIэ, щIэныгъэм, щэнхабзэм, спортым щаIэ зэфIэкIхэмкIэ. Республикэм гузэвэгъуэ къыщылъыса иужьрей илъэсхэм ахэр хахуэу икIи щхьэмыгъазэу къэуващ щалъхуа щIыналъэм и хъумакIуэу икIи языныкъуэхэм хабзэр хъума хъуным я гъащIэр щIатащ. Мис ахэрщ республикэм и иджырей тхыдэм къыхэнэнур.
Зыгъэжэкъуа щхьэхуещэхэм я унафэхэр ягъэзащIэурэ, дыгъуасэ къадеджахэр, я гъунэгъуу щытахэр зыхъунщIэхэм, зыукIхэм, лагъым щIалъхьэурэ къэзы-гъауэхэм я цIэр къызэрынэнур икIагъэм пыщIауэщ, зи лъэпкъым епцIыжахэм ящыщущ.
Щхьэхуэу захуэзгъэзэну сыхуейт «мэзщIэсхэм» я идеологием итхьэкъуу зызыгъэпщкIуа, ауэ зэкIэ щIэпхъаджагъэ хьэлъэ зымылэжьа щIалэхэм. Фи гъащIэр фи IэкIэ фымыкъутэж, фи Iыхьлыхэмрэ фи благъэхэмрэ бэлыхьым хэвмыдзэ, фи къэкIуэнум фемылъэпауэ, фэ иджыри къэвгъэзэжыну Iэмал псори фиIэщ.
Псори къыхузоджэ, щыIэ гугъуехь щхьэхуэхэм щхьэкIэ къамыгъанэу, гъуэгу тэмэм закъуэ пэжыгъэм хуэгъэзар, унагъуэхэм я фIыгъуэ, ди республикэм, ди къэрал иным я фIыгъуэ къызыдэкIуэнур къыхахыну.
